Úradný vestník 201 E , 18/08/2005 S. 0123 - 0125



P6_TA(2004)0068 L'udské práva v Eritrei Uznesenie Európskeho parlamentu o situácii v oblasti ľudských práv v Eritrei Európsky parlament, - so zreteľom na rozhodnutie Africkej komisie pre ľudské práva z marca 2004 voči Eritrei, - so zreteľom na článok 115 ods. 5 rokovacieho poriadku, A. hlboko znepokojený zhoršujúcou sa situáciou v oblasti ľudských práv v Eritrei a zdesený očividnou neochotou eritrejských orgánov spolupracovať napriek opakovaným výzvam medzinárodných organizácií pre ľudské práva a mimovládnych organizácií; B. keďže 4. novembra 2004 eritrejské bezpečnostné sily zatkli tisícky mladých ľudí a ďalšie osoby podozrivé z vyhýbania sa brannej povinnosti a obávajúc sa rizika, že väzni by mohli byť mučení a zneužívaní; C. keďže najmenej 12 ľudí zahynulo počas údajného pokusu o útek z vojenského väzenia Adi Abeto dňa 4. novembra 2004; D. keďže mnohí mladí ľudia utiekli z krajiny, aby sa vyhli vojenskej službe a mnohí z nich boli násilím vrátení z Malty a Líbye do Eritrei, kde ich zatkli, mučili a deportovali do tajného väzenia, kde mnohých ešte stále držia v samoväzbe; E. dôrazne odsudzujúc pokračujúce väznenie tzv. skupiny "Asmara 11" bez vznesenia obvinenia, trvajúce od septembra 2001, ktorú tvoria bývalí členovia vládnej strany požadujúci demokratizáciu; F. so zreteľom na skutočnosť, že nezávislá tlač bola de facto zakázaná a so zreteľom na zatknutie mnohých novinárov, v dôsledku čoho dnes organizácia "Reportéri bez hraníc" hodnotí Eritreu ako tretiu najrepresívnejšiu krajinu voči novinárom na svete; G. keďže od septembra 2001 bolo v Asmare zatknutých 13 nezávislých novinárov, pričom jeden z nich, Davit Issak, občan Švédska, nebol zatiaľ vôbec súdený za akýkoľvek trestný čin a eritrejské orgány odmietajú poskytnúť akékoľvek informácie o jeho osude; H. keďže ústava prijatá v roku 1997, ktorá zaručuje občianske slobody vrátane slobody vyznania, sa nikdy neuplatňovala; I. keďže dodržiavanie ľudských práv a základných slobôd vrátane slobody prejavu je významným prvkom dohody o partnerstve z Cotonou; 1. dôrazne odsudzuje všetky prípady porušovania ľudských práv v Eritrei a vyzýva orgány tohto štátu, aby presadzovali dodržiavanie ľudských práv, rešpektovali medzinárodné dohovory a v plnej miere spolupracovali s medzinárodnými organizáciami pre ľudské práva a mimovládnymi organizáciami; 2. vyzýva eritrejskú vládu na dodržiavanie medzinárodných dohovorov o ľudských právach; 3. požaduje podrobné a nezávislé vyšetrenie incidentu vo vojenskom väzení Adi Abeto zo 4. novembra 2004, keď bolo údajne zastrelených najmenej dvanásť väzňov; požaduje, aby boli osoby, zodpovedné za tento incident, postavené pred súd; 4. vyzýva eritrejské orgány, aby okamžite prepustili 11 bývalých poslancov v súlade s rozhodnutím Africkej komisie pre ľudské práva z marca 2004; 5. vyzýva eritrejské orgány, aby zrušili zákaz nezávislej tlače v krajine a okamžite prepustili 13 nezávislých novinárov a všetkých ostatných, ktorí sú vo väzení iba preto, že využívali svoje právo na slobodu prejavu; 6. vyzýva eritrejské orgány na dodržiavanie ľudských práv všetkých väznených vrátane mladých ľudí zadržaných 4. novembra 2004 a na to, aby im bol okamžite umožnený prístup k ich rodinám a právnym zástupcom; 7. zdôrazňuje dôležitosť, ktorú pripisuje základným slobodám vrátane slobody prejavu, slobody združovania najmä v oblastiach politiky a odborov a slobody zhromažďovania; 8. opätovne žiada o začatie vnútropolitického procesu v Eritrei, na ktorom by sa zúčastnili rôzni vedúci predstavitelia politických strán a zástupcovia občianskej spoločnosti s cieľom nájsť riešenie súčasnej krízy a priviesť krajinu na cestu k demokracii, politickému pluralizmu a trvalo udržateľnému rozvoju; v tejto súvislosti potvrdzuje svoj záväzok podporovať rozvoj Eritrei, ako aj mier, stabilitu a spoluprácu v regióne; 9. vyzýva Radu a Komisiu, aby otvorili konzultačný postup v súlade s článkom 96 dohody z Cotonou s cieľom ukončiť porušovanie ľudských práv a otvoriť cestu k politickému pluralizmu; 10. poveruje svojho predsedu, aby toto uznesenie postúpil Rade, Komisii, Rade AKT - EÚ a Spoločnému parlamentnému zhromaždeniu AKT - EÚ, generálnym tajomníkom Organizácie spojených národov a Africkej únie a vláde a parlamentu Eritrei. --------------------------------------------------